钦定古今图书集成/明伦汇编/官常典/第721卷 > 萧忽古
## 钦定古今图书集成/明伦汇编/官常典/第721卷 > 萧忽古

按《辽史》本传：“忽古，字阿斯怜，性忠直，趫捷有力。甫冠，
补禁军。咸雍初，从招讨使耶律赵三讨番部之违命
者。及请降来介，有能跃驼峰而上者，以儇捷相诧。赵
三问左右，谁能此？忽古被重铠而出，手不及峰，一跃
而上，使者大骇，赵三以女妻之。帝闻，召为护卫。时北
院枢密使耶律乙辛以狡佞得幸，肆行凶暴，忽古伏”
于桥下，伺其过，欲杀之。俄以暴雨坏桥，不果。后又欲
杀于猎所，为亲友所阻。大康三年，复欲杀乙辛及萧
得里特等，乙辛知而械系之，考劾不服，流于边。及太
子废，徙于上京，召忽古至，杀之。乾统初，追赠龙虎卫
上将军。